РЕШЕНИЕ НА КОМИСИЯТА
от 20 август 2007 година
за изменение на Решение 2003/634/ЕО за одобряване на програми за получаване на статут на одобрени зони и одобрени ферми в неодобрени зони по отношение на вирусна хеморагична септицемия (VHS) и инфекциозна хематопоетична некроза (IHN) по рибите
(нотифицирано под номер C(2007) 3902)
(Текст от значение за ЕИП)
(2007/570/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/67/ЕИО на Съвета от 28 януари 1991 г. относно ветеринарно-санитарните изисквания при пускането на пазара на аквакултури и продукти от тях (1), и по-специално член 10, параграф 2 от нея,
като има предвид, че:
(1)
Съгласно Директива 91/67/ЕИО държава-членка може да представи на Комисията програма, която впоследствие да позволи започването на процедури за получаване на статут на одобрена зона или на одобрена ферма от зона или ферма, разположени в неодобрена зона, по отношение на вирусна хеморагична септицемия (VHS), инфекциозна хематопоетична некроза (IHN) или и на двете болести. С Решение 2003/634/ЕО на Комисията (2) бяха одобрени и изброени програмите, представени от различните държави-членки.
(2)
С писмо от 28 март 2007 г. Обединеното кралство кандидатства за одобрение на програмата, която да се прилага по отношение на басейна на река Ouse с цел възвръщане на статута ѝ на одобрена зона по отношение на VHS. Комисията внимателно разгледа представената програма и заключи, че тя е в съответствие с член 10 от Директива 91/67/ЕИО. Следователно програмата следва да бъде одобрена и включена в списъка в приложение I към Решение 2003/634/ЕО.
(3)
С писмо от 21 ноември 2006 г. Финландия кандидатства за разпростиране на статута на одобрена като свободна от VHS територия върху цялата ѝ крайбрежна зона, с изключение на зоните, в които са в сила специални мерки за ликвидиране на болестта. Представената от Финландия документация показа, че тази зона отговаря на изискванията на член 5 от Директива 91/67/ЕИО. Всички крайбрежни зони на територията ѝ, с изключение на тези, в които са в сила специални мерки за ликвидиране на болестта, бяха счетени за свободни от болестта и са включени в списъка на одобрените като свободни от VHS зони в приложение I към Решение 2002/308/ЕО на Комисията от 22 април 2002 г. за определяне на списъци на одобрените зони и одобрените рибни стопанства по отношение на вирусната хеморагична септицемия (VHS) или инфекциозната хематопоетична некроза (IHN) или и на двете болести (3). Следователно програмата за свободни от VHS зони, която се прилага спрямо крайбрежните райони на Финландия, с изключение на частта от програмата, която обхваща зоните, в които са в сила специални мерки за ликвидиране, е финализирана и следва да бъде изключена от приложение I към Решение 2003/634/ЕО.
(4)
С писмо от 11 януари 2006 г. Италия кандидатства за одобрение на програмата, която да се прилага по отношение на фермите за придобиване на статут на одобрена ферма в неодобрена зона по отношение на VHS и IHN. Комисията внимателно разгледа представената програма и счете, че тя е в съответствие с член 10 от Директива 91/67/ЕИО. Тази програма следва да бъде съответно одобрена и включена в списъка в приложение II към Решение 2003/634/ЕО.
(5)
Програмите, които се прилагат по отношение на зона Val di Sole е Val di Non и зона Val Banale в автономната провинция Trento, както и програмата, която се прилага по отношение на зоната във Valle del Torrente Venina в регион Lombardia бяха финализирани. Следователно те следва да бъдат заличени от приложение I към Решение 2003/634/ЕО.
(6)
Решение 2003/634/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложения I и II към Решение 2003/634/ЕО се заменят с текста на приложението към настоящото решение.
Член 2
Адресати на настоящото решение са държавите-членки.
Съставено в Брюксел на 20 август 2007 година.